Projekts

**LATVIJAS REPUBLIKAS MINISTRU KABINETS**

2014.gada Noteikumi Nr.

Rīgā (prot. Nr. §)

**Noteikumi par mikrouzņēmumu nodokļa deklarāciju un tās aizpildīšanas**

**kārtību**

Izdoti saskaņā ar Mikrouzņēmumu

nodokļa likuma 7.panta ceturto daļu

1. Noteikumi nosaka mikrouzņēmumu nodokļa deklarācijas (turpmāk – deklarācija) veidlapas paraugu ([pielikums](http://likumi.lv/body_print.php?id=218079&version_date=01.01.2014&version_date_end=...#piel0)) un tās aizpildīšanas kārtību.
2. Mikrouzņēmumu nodokļa maksātājs (turpmāk – nodokļa maksātājs) deklarācijā norāda šādus mikrouzņēmuma rādītājus par kalendāra ceturksni:

2.1. apgrozījumu (ieņēmumus);

2.2. darbiniekus un darbinieku ienākumu pa mēnešiem.

1. Nodokļa maksātājs, kurš atbilst [Mikrouzņēmumu nodokļa likuma](http://likumi.lv/doc.php?id=215302) 1.panta 1.punktā un 2.panta ceturtajā daļā noteiktajiem kritērijiem, aizpilda deklarācijas 1., 2., 3., 4., 5., 7., 8., 15. un 16.rindu.
2. Nodokļa maksātājs, kas ir reģistrēts kā ar pievienotās vērtības nodokli apliekama persona, deklarācijas kalendāra ceturkšņa apgrozījumā neiekļauj pievienotās vērtības nodokļa daļu.
3. Deklarācijā nodokļa aprēķinam naudas summas norāda *euro* un centos.
4. Deklarācijas 4.rindā norāda kalendāra ceturksni, par kuru deklarāciju iesniedz.
5. Deklarācijas 5.rindā nodokļa maksātājs uzrāda mikrouzņēmuma ceturkšņa apgrozījumu, kas no gada sākuma nepārsniedz [Mikrouzņēmumu nodokļa likuma](http://likumi.lv/doc.php?id=215302) 1.panta 1.punkta “b” apakšpunktā noteikto kritēriju (turpmāk – apgrozījuma kritērijs) – 100 000 *euro*, vai ceturkšņa apgrozījumu, ja apgrozījuma kopsumma no gada sākuma pārsniedz 100 000 *euro* un nodokļa maksātājs piemēro Mikrouzņēmumu nodokļa likuma 6.panta 3.1daļu.
6. Nodokļa maksātājs, kas taksācijas gadā nepamatoti saglabājis mikrouzņēmumu nodokļa maksātāja statusu, deklarācijas 5.rindā apgrozījumu neuzrāda.
7. Deklarācijas 5.rindā neuzrāda personālsabiedrības peļņas daļu.
8. Ja tiek piemērota Mikrouzņēmumu nodokļa likuma 6.panta 3.1daļa, nodokļa maksātājs par to attiecīgi izvēles laukā izdara atzīmi.
9. Deklarācijas 6.rindā nodokļa maksātājs norāda ceturkšņa apgrozījuma daļu, kas no kalendāra gada sākuma pārsniedz apgrozījuma kritēriju –
100 000 *euro*, ja netiek piemērota Mikrouzņēmumu nodokļa likuma 6.panta 3.1daļa, vai ceturkšņa apgrozījumu, ja nodokļa maksātājs taksācijas gadā ir nepamatoti saglabājis mikrouzņēmumu nodokļa maksātāja statusu, kā arī no personālsabiedrības saņemto peļņas daļu:
	1. ja mikrouzņēmuma apgrozījums ir pārsniedzis apgrozījuma kritēriju kādā no pirmajiem trim kalendāra ceturkšņiem, tā kalendāra ceturkšņa, kurā apgrozījums no gada sākuma ir pārsniedzis apgrozījuma kritēriju, deklarācijā norāda starpību starp nodokļa maksātāja apgrozījumu no gada sākuma un 100 000 *euro*, bet turpmāko kalendāra ceturkšņu deklarācijās šajā rindā norāda attiecīgā ceturkšņa apgrozījumu;
	2. ja mikrouzņēmums kādā no iepriekšējiem taksācijas gada ceturkšņiem ir piemērojis Mikrouzņēmumu nodokļa likuma 6.panta 3.1daļu, bet ceturksnī, par kuru tiek iesniegta deklarācija, ir pārsniegts minētajā normā noteiktais ierobežojums, un apgrozījums no gada sākuma ir pārsniedzis likumā apgrozījumam noteikto ierobežojumu, ceturkšņa deklarācijas un turpmāko taksācijas gada ceturkšņu deklarācijās šajā rindā norāda attiecīgā ceturkšņa apgrozījumu;
	3. ja deklarācijas 6.rindā uzrāda apgrozījumu saistībā ar to, ka taksācijas gadā nepamatoti ir saglabāts mikrouzņēmumu nodokļa maksātāja statuss, kā arī uz mikrouzņēmumu attiecināmo personālsabiedrības peļņas daļu, nodokļa maksātājs izdara atzīmi attiecīgajā izvēles laukā.
10. Ja nodokļa maksātājs uzsāk saimniecisko darbību pēc kalendāra gada sākuma, mikrouzņēmuma apgrozījuma kritēriju saimnieciskās darbības uzsākšanas gadam aprēķina, vispirms nosakot apgrozījuma kritēriju mēnesim (100 000 *euro* dala ar 12) un to reizinot ar mēnešu skaitu līdz kalendāra gada beigām, kuros mikrouzņēmums būs nodokļa maksātājs (sākot ar mēnesi, kurā mikrouzņēmums reģistrēts).
11. Deklarācijas 7.rindā norāda mikrouzņēmuma darbiniekus (arī prombūtnē esošus), ieskaitot mikrouzņēmuma īpašniekus (turpmāk – darbinieks), un katra darbinieka ienākumu kalendāra ceturkšņa katrā mēnesī. Par darbinieku – nerezidentu – norāda vārdu, uzvārdu un ailē “Personas kods vai reģistrācijas kods” – personas kodu vai Valsts ieņēmumu dienesta piešķirtu reģistrācijas numuru. Deklarācijas 7.rindas ailēs “Mēneša ienākums” norāda attiecīgā kalendāra ceturkšņa katra mēneša ienākumu (I ceturksnī norāda janvāra, februāra un marta ienākumu, II ceturksnī – aprīļa, maija un jūnija ienākumu, III ceturksnī – jūlija, augusta un septembra ienākumu un
IV ceturksnī – oktobra, novembra un decembra ienākumu):
	1. par mikrouzņēmuma īpašnieku, kuram darba attiecības nav noformētas ar darba līgumu mikrouzņēmumā, – attiecīgā ceturkšņa katrā mēnesī personīgajam patēriņam izņemtos līdzekļus no mikrouzņēmuma un citu naudā vai citās lietās un pakalpojumu veidā gūto ienākumu no mikrouzņēmuma, izņemot dividendes;
	2. par darbinieku – attiecīgā ceturkšņa katrā mēnesī aprēķināto darba algu un citus gūtos ienākumus no mikrouzņēmuma.
12. Darbiniekam aprēķināto samaksu par atvaļinājumu vai slimības naudu norāda pārskata mēnesī, par kuru tā tiek aprēķināta.
13. Ja darbinieks kādā no pārskata mēnešiem negūst ienākumu no mikrouzņēmuma, deklarācijas 7.rindas ailē “Mēneša ienākums” ceturkšņa attiecīgajā mēnesī norāda skaitli “0”.
14. Ja darbiniekam kādā no pārskata mēnešiem mikrouzņēmums kompensē izdevumus saistībā ar komandējumu vai darba braucienu un kompensācija ir atbilstoša normatīvajiem aktiem par kārtību, kādā atlīdzināmi ar komandējumiem saistītie izdevumi, šo kompensāciju deklarācijas 7.rindas ailes “Mēneša ienākums” ceturkšņa attiecīgajā mēnesī nenorāda kā personas gūto ienākumu no mikrouzņēmuma.
15. Mikrouzņēmumu nodokli deklarācijas 8.rindā aprēķina, deklarācijas 5.rindā norādīto mikrouzņēmuma ceturkšņa apgrozījumureizinot ar mikrouzņēmumu nodokļa likmi deviņu procentu apmērā.
16. Mikrouzņēmumu nodokli deklarācijas 9.rindā aprēķina, deklarācijas 6.rindā norādīto mikrouzņēmuma ceturkšņa apgrozījuma un uz mikrouzņēmumu attiecināmās personālsabiedrības peļņas daļas summu reizinot ar mikrouzņēmumu nodokļa likmi 20 procentu apmērā.
17. Deklarācijas 10.rindā norāda kalendāra ceturkšņa visu darbinieku visu mēnešu ienākuma daļas, kas pārsniedz 720 *euro*, kopējo summu. To aprēķina atsevišķi katram darbiniekam kalendāra ceturkšņa katrā mēnesī, atskaitot no darbinieka ienākuma 720 *euro*, summējot ienākuma pārsnieguma daļu un saskaitot visu darbinieku mēneša ienākumu pārsnieguma daļas. Nosakot deklarācijas 10.rindā norādāmo lielumu, neņem vērā to ceturkšņa mēnesi, kurā darbiniekam ienākums ir bijis 720 *euro* vai mazāks.
18. Deklarācijas 12.rindā norāda darbinieku skaitu, kas pārsniedz piecus darbiniekus kalendāra ceturksnī. Darbinieku skaita pārsniegumu virs pieciem darbiniekiem 12.rindā nenorāda, ja tiek piemērota Mikrouzņēmumu nodokļa likuma 6.panta 2.1daļa:
	1. darbinieku skaitā iekļauj darbiniekus, kas mikrouzņēmumā nostrādājuši ne mazāk par pusi no attiecīgā ceturkšņa. Darbinieku skaitā neiekļauj tādu darbinieku, kas ir prombūtnē vai no darba atstādināts;
	2. ja piemēro Mikrouzņēmumu nodokļa likuma 6.panta 2.1daļu, 12.rindā izdara atzīmi attiecīgajā lodziņā, apstiprinot, ka tiek izmantotas minētajā likuma panta daļā noteiktās tiesības;
	3. ja kalendāra ceturksnī mikrouzņēmumā nav vairāk par pieciem darbiniekiem, deklarācijas 12., 13. un 14.rindu neaizpilda. Ja piemēro Mikrouzņēmumu nodokļa likuma 6.panta 2.1daļu, deklarācijas 13. un 14.rindu neaizpilda;
	4. ja mikrouzņēmums kādā no iepriekšējiem taksācijas gada ceturkšņiem ir piemērojis Mikrouzņēmumu nodokļa likuma 6.panta 2.1daļu, bet ceturksnī, par kuru tiek sniegta deklarācija, darbinieku skaits ir pārsniedzis likuma attiecīgajā normā noteiktos ierobežojumus, ceturkšņa deklarācijā aizpilda 12., 13. un 14.rindu, bet 12.rindas attiecīgajā lodziņā neizdara atzīmi par to, ka tiek izmantotas Mikrouzņēmumu nodokļa likuma 6.panta 2.1daļā noteiktās tiesības.
19. Deklarācijas 13.rindā norāda papildus piemērojamo mikrouzņēmumu nodokļa likmi, ja mikrouzņēmumā ir vairāk par pieciem darbiniekiem kalendāra ceturksnī. Mikrouzņēmumu nodokli aprēķina, deklarācijas 12.rindā norādīto darbinieku skaita pārsniegumu reizinot ar mikrouzņēmumu nodokļa papildu likmi divu procentu apmērā.
20. Ja mikrouzņēmumā ir vairāk par pieciem darbiniekiem ceturksnī, 14.rindā aprēķina mikrouzņēmumu nodokli par darbinieku skaita pārsnieguma daļu, deklarācijas 13.rindā norādīto nodokļa likmi reizinot ar deklarācijas 5. un 6.rindā norādīto kopsummu.
21. Deklarācijas 15.rindā norāda mikrouzņēmumu nodokli par attiecīgo taksācijas perioda ceturksni, ko aprēķina, summējot deklarācijas 8., 9., 11. un 14.rindu.
22. Deklarācijas 16.rindā norāda deklarācijas 15.rindā aprēķināto mikrouzņēmumu nodokli par attiecīgo taksācijas perioda ceturksni. Aizpildot
IV ceturkšņa deklarāciju, deklarācijas 16.rindā norāda mikrouzņēmumu nodokli 50 *euro* apmērā, ja mikrouzņēmumam taksācijas periodā (kalendāra gadā) nav bijis apgrozījums. Ja IV ceturkšņa deklarācijas 15.rindā norādītā un taksācijas perioda (kalendārā gada) I, II, III ceturkšņa deklarāciju 15.rindā norādītā mikrouzņēmumu nodokļa kopsumma ir mazāka par 50 *euro,* aizpildot
IV ceturkšņa deklarāciju, deklarācijas 16.rindā norāda mikrouzņēmumu nodokli, ko aprēķina, no 50 *euro* atskaitot I, II, III ceturkšņa deklarāciju 15.rindā uzrādīto mikrouzņēmumu nodokļa summu.
23. Mikrouzņēmumu nodokļa deklarācijā sniegtās informācijas patiesumu ar parakstu apliecina atbildīgā persona, norādot vārdu, uzvārdu un deklarācijas parakstīšanas datumu.
24. Atzīt par spēku zaudējušiem Ministru kabineta 2010.gada 31.augusta noteikumus Nr.819 “Noteikumi par mikrouzņēmumu nodokļa deklarāciju un tās aizpildīšanas kārtību” (Latvijas Vēstnesis, 2010, 149.nr.; 2011, 182.nr., 2013, 183.nr.).

|  |  |
| --- | --- |
| Ministru prezidente | L.Straujuma |
| Finanšu ministrs | A.Vilks |

13.03.2014. 09.30

1210

Inese Riekstiņa

67028829, fakss 67028816

Inese.Riekstina@vid.gov.lv

A a